**דמראי רמל גריי** (באנגלית: **Demarai Remelle Gray**; נולד ב-28 ביוני 1996) הוא כדורגלן אנגלי המשחק בעמדות הקיצוני והקשר השמאלי באל-איתיפאק.

קריירת מועדונים
---------------

### ברמינגהאם סיטי

גריי נולד בברמינגהאם, שיחק בקבוצת נערים מקומית. בגיל 10 הצטרף לאקדמיית הנוער של ברמינגהאם סיטי, ואף קיבל מלגת לימודים לשנתיים ביולי 2012. ב-1 באוקטובר 2013 ערך את הופעת הבכורה שלו בקבוצה הבוגרת של ברמינגהאם, כאשר נכנס כמחליף בדקות הסיום של המשחק, במקום ג'סי לינגארד, בניצחון הצ'מפיונשיפ 0-4 על מילוול. חודש מאוחר יותר פתח לראשונה בהרכב, בהפסד הליגה הביתי לצ'רלטון את'לטיק. גריי חתם על החוזה המקצועני הראשון שלו ב-9 בדצמבר, לשנתיים וחצי. ב-21 באפריל 2014 כבש את שער הבכורה שלו, שהיה השער המצמק בהפסד 2–4 לבלקברן רוברס. הופעותיו במשך העונה זיכו אותו בתואר שחקן העונה באקדמיית ברמינגהאם.

בעונה הבאה הפך גריי לשחקן הרכב קבוע בברמינגהאם, כאשר שיחק בעיקר בעמדת הקשר השמאלי. ב-13 בדצמבר 2014, כבש שלושער בניצחון הביתי של קבוצתו 1–6 על רדינג. על יכולותיו קיבל גריי את פרס השחקן הצעיר של החודש בפוטבול ליג לחודש דצמבר. ב-11 באפריל 2015 כבש גריי את שער הניצחון, מול וולבס, כאשר רץ עם הכדור את מירב המגרש, עד לשער היריבה. שער זה זכה בפרס שער העונה של ברמינגהאם. את עונת 2014/2015 סיים גריי עם 41 הופעות ליגה, בהן כבש 6 שערים. בנוסף, קיבל את פרס השחקן הצעיר של העונה בקבוצתו.

לאחר מספר חודשי משא ומתן, חתם גריי ביולי 2015 על חוזה חדש בברמינגהאם. הוא כבש את שערו הראשון בעונת 2015/2016, שהיה גם לשערו האחרון בברמינגהאם, ב-3 באוקטובר, בניצחון 0–2 על לידס יונייטד.

### לסטר סיטי

ב-4 בינואר 2016 הפעילה לסטר סיטי את סעיף השחרור של גריי, רכשה אותו בתמורה ל-3.7 מיליון פאונד, והחתימה אותו על חוזה ל-4 וחצי שנים. הוא ערך את הופעת הבכורה שלו בלסטר ב-10 בינואר, כאשר פתח בהרכב מול טוטנהאם הוטספר, במסגרת גביע ה-FA. הוא בישל שער לבלם הפולני מרצ'ין וסילבסקי, כאשר הרים בעיטת קרן. שישה ימים מאוחר יותר ערך את הופעת הבכורה שלו בפרמייר ליג, כאשר נכנס כמחליף בדקה ה-85 במקום מארק אולברייטון, בתיקו 1-1 עם אסטון וילה. בעונתו הראשונה בלסטר ערך בסך הכל 14 הופעות, רשם שני בישולים והיה שותף לזכייה ההיסטורית של קבוצתו באליפות אנגליה.

בעונה הבאה הוסיף גריי להאבק על מקומו בהרכב לסטר ואף הופיע במדיה בליגת האלופות. בעונת 2017/2018 הפך גריי לשחקן הרכב בקבוצה, כאשר סגר את העונה עם 44 הופעות בכל המסגרות, בהן כבש 4 פעמים.

### באייר לברקוזן

ב-31 בינואר 2021 חתם גריי בבאייר לברקוזן לשנה וחצי.

### אברטון

ב-22 ביולי 2021 חתם גריי לשלוש שנים באברטון. ב-21 באוגוסט כבש שער בכורה בתיקו 2-2 עם לידס יונייטד.

### אל-איתיפאק

ב-7 בספטמבר 2023 חתם גריי באל-איתיפאק הסעודית לארבע שנים.

נבחרת אנגליה
------------

גריי שיחק במירב הנבחרות הצעירות של אנגליה, כולל בנבחרת אנגליה עד גיל 21, במדיה ערך 19 הופעות וכבש 6 שערים. הוא הופיע במדי הנבחרת עד גיל 21 באליפות אירופה עד גיל 21, כבש שני שערים והגיע עמה לחצי הגמר.

בספטמבר 2018 קיבל גריי, יחד עם חברו ללסטר סיטי, בן צ'ילוול, זימון בכורה לנבחרת אנגליה הבוגרת, לקראת משחק הידידות מול שווייץ, אך לא הופיע.

תארים
-----

לסטר סיטי
* אליפות אנגליה - 2015/2016

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **דמראי גריי** |

* דמראי גריי, ברשת החברתית אקס (טוויטר)
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* עמוד השחקן באתר הרשמי של לסטר סיטי
* מיכאל יוכין, ‏‏לשחק בשביל המחיר: גריי מחפש צ'אנס כדי להוכיח, באתר ספורט1, 27 ביוני 2017

הערות שוליים
------------

1. ↑  סרטון של השער, באתר Youtube, הערוץ הרשמי של ברמינגהאם סיטי
2. ↑  Gray Signs For Everton, www.evertonfc.com (באנגלית)

| **נבחרת ג'מייקה – גביע הזהב 2023** |
| --- |
| 1 בלייק • 
2 למביקיסה • 
3 למברט • 
4 בל • 
5 פינוק • 
6 ברנרד • 
7 ביילי • 
8 ג'ונסון • 
9 ברק • 
10 דקורדובה-ריד • 
11 ניקולסון • 
12 גריי •
13 בויס-קלארק • 
14 ריצ'רדס •
15 לטיבודיר •
16 פאריס •
17 לואו •
18 אנטוניו •
19 מריאפה •
20 לורנס •
21 בראון •
22 ראסל •
23 ווייט •
מאמן: האלגרימסון | ג'מייקהג'מייקה |